La suspensió de terminis administratius no s'aplica als expedients de regulació d'ocupació (ERO).
Si l'expedient presentat és per causa de força major, l'Autoritat laboral té 5 dies hàbils per resoldre des de la presentació de la sol·licitud.
Si l'expedient presentat és per causes tècniques, organitzatives o productives no s'emet resolució i l'expedient finalitza amb la comunicació empresarial de la seva decisió final, una vegada finalitzat el període de consultes.
En ambdós tipus d'expedients l'empresa pot formular demanda col·lectiva de prestacions davant SEPE en el termini de 5 dies hàbils, deixant en blanc l'espai del formulari SEPE destinat a posar el número d'expedient de l'Autoritat Laboral, ja que el formulari del SEPE no admet en aquests moments cap dels números identificadors de la Generalitat (número expedient, ID del tràmit...) i s'ha acordat que es pot deixar l'espai en blanc, ja que la identificació es farà per altres mitjans.
En el cas d'expedient de força major aquest termini de 5 dies s'inicia des de la presentació de l'expedient i, en el cas d'expedient per altres causes, s'inicia a partir del moment en que l'empresa comunica la seva decisió final.
Cal omplir les dades necessàries en el model Excel corresponent i enviar-lo a través del registre electrònic comú de les administracions públiques, a la Dirección Provincial del SEPE de la província on s'ubica el centre de treball.
Cal enviar un formulari per cada centre de treball afectat.
Trobareu l'Excel i les indicacions detallades dels passos a seguir en aquest full informatiu que ha publicat el SEPE.
Recordeu: el destinatari ha de ser el SEPE i no la Generalitat.
A conseqüència de la situació actual, el formulari del SEPE no admet en aquests moments cap dels números identificadors de la Generalitat (número expedient, ID del tràmit...) així que s'ha acordat que en el formulari es pot deixar l'espai en blanc o posar 0000/20, ja que la identificació es farà per altres mitjans.
Si cal allargar les mesures més de 15 dies, està justificat posar 30 dies, i si és abans es poden donar d'alta els treballadors.
A la resolució es recollirà que la mesura estarà vigent en tant que es mantinguin les circumstàncies d'alarma.
En un principi al tràmit hi havia un apartat de "Altra documentació" però s'ha eliminat perquè aportava confusió.
Era un document opcional per si necessitava aportar alguna cosa més, però amb la documentació que es demana annexa al formulari és suficient.
La documentació addicional s'ha de presentar per petició genèrica per tal que en quedi constància i registre d'entrada: https://web.gencat.cat/ca/tramits/tramits-temes/Peticio-generica
Quan a l'expedient hi hagi també persones treballadores afectades que estiguin adscrites a centres de treball de fora de Catalunya, només serà competència d'aquest Departament si el 85% de la plantilla de l'empresa radica a Catalunya.
Pot signar la persona sol·licitant amb certificat de persona física (el representant legal) o de persona vinculada o de representant de l'empresa.
També pot signar de la mateixa manera l'advocat o gestor si selecciona prèviament l'opció de presentador.
El ERTO es pot presentar pels empresaris que tinguin causa per presentar-lo, encara que sigui per a un sol treballador, a diferència del ERO d'acomiadament que requereix un nombre mínim d'afectats.
Cal posar el Codi de compte de cotització (CCC) corresponent al centre de treball permament de l'empresa, al qual estan adscrits els treballadors afectats, amb independència que es desplacin a fer activitats a obres.
Si un treballador finalitza el contracte abans de la la data de finalització de l'ERTO, han d'indicar la data d'efectes específica per aquest treballador.
Si el contracte és temporal fins una data, en qualsevol cas haurà de sortir de l'ERTO per causa baixa, i en el part de l'empresa constarà com a causa de la baixa la finalització del contracte temporal.
Les persones treballadores afectades per l'ERTO tindran dret al reconeixement de la prestació per desocupació, encara que no tinguin el període d'ocupació cotitzada mínim necessari per a això.
En aquests casos, el temps en què es percebi la prestació per desocupació de nivell contributiu per aquests ERTO no computarà a l'efecte de consumir els períodes màxims de prestació legalment establerts.
Per tal de facilitar la tramitació de les prestacions, per part del Servei Públic d'Ocupació Estatal s'està treballant en la regulació d'un procediment que permeti la tramitació de l'atur sense necessitat de presentació de sol·licitud individual.
Per això, els treballadors i les treballadores afectats per l'ERTO, de moment, no han de presentar cap sol·licitud, fins que s'informi dels tràmits en els propers dies.